陈师道
礼武台坐化僧
至人本无心，起灭因众缘。
化尽悲愿在，留形此台颠。
闻名与致敬，获福皆无前。
千年一钵水，宿疾几人痊。
骁雄兖州军，马步余数千。
一呼可摧山，四合如垂天。
老幼十八村，顷刻理无全。
哀鸣寄香火，毁塔投其塼。
盛怒忽惊奔，如有所见然。
等观同一子，岂特此所怜。
我来已再见，童稚亦虔虔。
发火触暗室，青灯已娟妍。
始读壁间碑，妙力隐不传。
颇恨语未工，安得笔如椽。
归路云月黑，涛波隔长川。
溪翁停舟待，相唤声相连。
解缆风泊岸，中流水入船。
欹侧脚不停，竟脱蛟鱼涎。
兴坏如有待，适当使君贤。
定能选妙士，拂尘起熏烟。
昔承灵山嘱，早契少林禅。
丐我一片石，并刻维摩篇。